KIRJALLINEN KYSYMYS E-2504/99 esittäjä(t): Astrid Thors (ELDR) komissiolle. Elintarvikkeissa havaitut uudet ympäristömyrkyt.



Virallinen lehti nro 330 E , 21/11/2000 s. 0015 - 0015



KIRJALLINEN KYSYMYS E-2504/99 esittäjä(t): Astrid Thors (ELDR) komissiolle (22. joulukuuta 1999) Aihe: Elintarvikkeissa havaitut uudet ympäristömyrkyt Ruotsalaisen Dagens Nyheter -sanomalehden (11. lokakuuta 1999) mukaan ruotsalaiset tutkijat ovat havainneet uuden ympäristölle haitallisen aineen, joka aiheuttaa syöpää. Sillistä ja silakasta on löydetty korkeita pitoisuuksia brominoituja palamista ehkäiseviä aineita (brominated flame retardants, TeBDE), jotka ovat peräisin käytöstä poistetuista kodinkoneista. Lihan, voin ja juuston pitoisuudet ovat vielä alhaisia, mutta havainto on hälyttävä kahdestakin syystä: ensinnäkin, pitoisuudet kohoavat yhtä nopeasti kuin PCB:n pitoisuudet ja toiseksi, lopullisen terveysriskin arvioimiseksi palamista ehkäisevien aineiden myrkyllisten ainesosien määrään on lisättävä PCB:n kaltaisten ympäristölle haitallisten aineiden määrä. Onko komissio tietoinen tästä uudesta havainnosta ja aikooko se ryhtyä toimenpiteisiin asian suhteen? Margot Wallströmin komission puolesta antama vastaus (25. helmikuuta 2000) Komissio pyytää parlamentin jäsentä tutustumaan Doeke Eisman esittämään kirjalliseen kysymykseen E-3004/98(1), Inger Schörlingin esittämään kirjalliseen kysymykseen P-1976/99(2) ja Inger Schörlingin joulukuun 1999 istuntojakson kyselytunnilla esittämään suulliseen kysymykseen H-776/99(3) annettuihin vastauksiin. Lisäksi ympäristöneuvoston kokouksessa käytiin 13. joulukuuta 1999 Tanskan ja Ruotsin toimittaman muistion perusteella keskustelu tarpeesta toteuttaa bromipitoisiin liekinestoaineisiin liittyviä kiireellisiä yhteisön toimenpiteitä. Komissio muistutti tässä yhteydessä, että kolmesta bromipitoisesta liekinestoaineesta ollaan parhaillaan toteuttamassa kattavaa riskinarviointia olemassa olevien aineiden vaarojen arvioinnista ja valvonnasta annetun neuvoston asetuksen (ETY) N:o 793/93(4) mukaisesti. Kun riskinarviointiraportit ovat valmiina, ne esitetään myrkyllisyyttä, ekomyrkyllisyyttä ja ympäristöä käsittelevälle tiedekomitealle riippumatonta vertaisarviointia varten. Ympäristöasioista vastuussa oleva komission jäsen kirjoitti 15. joulukuuta 1999 vastuullisten jäsenvaltioiden ministereille ja kehotti saattamaan riskinarvioinnin päätökseen mahdollisimman pian. Komissio julkaisee raporttien tulokset Euroopan yhteisöjen virallisessa lehdessä heti, kun ne ovat valmiina, ja ehdottaa tarvittaessa uusia riskin vähentämistä koskevia toimenpiteitä. Koska jalostuslaitosten työntekijöiden veressä on havaittu viiden polybromatun bifenyylieteerin (PBDE) johdannaisen suurentuneita pitoisuuksia ja yhteisön tulevassa sähkö- ja elektroniikkalaitteiden jätteitä koskevassa lainsäädännössä lisätään PBDE:ä sisältävien muovien kierrätystä huomattavasti, komissiossa keskustellaan parhaillaan näiden bromipitoisten liekinestoaineiden korvaamista uusien sähkö- ja elektroniikkalaitteiden valmistuksessa. (1) EYVL C 142, 21.5.1999. (2) EYVL C 203 E, 18.7.2000, s. 101. (3) Keskusteltavat aiheet Euroopan parlamentissa (joulukuu 1999). (4) EYVL L 84, 5.4.1993.